Diari Oficial de la Generalitat Valenciana


Sumari del DOGV 9609, del 02-06-2023 (2023/5386)

RESOLUCIÓ de 4 d'abril de 2023, del president del Comité Econòmic i Social de la Comunitat Valenciana, per la qual es convoquen proves selectives d'accés a personal tècnic laboral fix, grup A. Convocatòria 01/IGS 0989.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9609

Data del DOGV
:   02-06-2023

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2023/5386


Data del document
:   04-04-2023

Organisme emissor
:   Comité Econòmic i Social

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 4 d'abril de 2023, del president del Comité Econòmic i Social de la Comunitat Valenciana, per la qual es convoquen proves selectives d'accés a personal tècnic laboral fix, grup A. Convocatòria 01/NFB 4188. [2023/5386]  
El Comité Econòmic i Social és una institució de caràcter públic, integrada en el conjunt d'institucions que, de conformitat amb l'article 20.3 de l'Estatut d'Autonomia, formen part de la Generalitat, dotada de personalitat jurídica pròpia i que exerceix les seues funcions amb plena autonomia orgànica i funcional per a garantir la seua objectivitat i independència, segons disposa l'article 2 de la Llei 1/2014, de 28 de febrer, de la Generalitat, del Comité Econòmic i Social de la Comunitat Valenciana.  
Aquesta convocatòria s'ha negociat amb la representació sindical, segons el que s'estableix en el text refós de la Llei de l'Estatut bàsic de l'empleat públic, aprovat per Reial decret legislatiu 5/2015, de 30 d'octubre, i en la Llei 4/2021, de 16 d'abril, de la funció pública valenciana.  
  
El Ple del Comité Econòmic i Social de la Comunitat Valenciana, en la sessió celebrada el dia 22 de febrer de 2023, va aprovar la nova relació de llocs de treball del CES CV, així com l'oferta d'ocupació pública de 2023, en virtut del que s'estableix en l'article 48 del Decret 180/2015, de 16 d'octubre, del Consell, pel qual s'aprova el Reglament d'organització i funcionament del Comité.  
Per tant, de conformitat amb les competències atribuïdes pels articles 18 i 29 de la Llei 1/2014, de 28 de febrer, de la Generalitat, del Comité Econòmic i Social de la Comunitat Valenciana i 48 del Decret 180/2015, de 16 d'octubre, del Consell, pel qual s'aprova el Reglament d'organització i funcionament del CES CV, resolc:  
  
Primer  
Convocar proves selectives d'accés a personal laboral fix del CES CV, per a cobrir tres llocs de treball, compresos en la Resolució 22 de febrer de 2023, del president del CES CV, per la qual s'aprova l'oferta d'ocupació pública de 2023 d'aquesta institució, publicada en el DOGV núm. 9556 el dia 17.03.2023.  
  
Segon  
Que les proves selectives tenen en compte el principi d'igualtat de tracte entre dones i homes pel que fa a l'accés a l'ocupació, d'acord amb l'article 14 de la Constitució Espanyola i amb la Llei 9/2003, de 2 d'abril, de la Generalitat, per a la igualtat de dones i homes.  
  
  
Bases de la convocatòria  
  
1. Objecte de la convocatòria  
1.1. La present convocatòria té com a objecte la selecció de personal laboral fix del CES CV, mitjançant el sistema d'oposició, per a cobrir dos llocs de tècnica o tècnic lletrats i un lloc de tècnica o tècnic economista, torn lliure general, la descripció dels quals es recull en l'annex II.  
1.2. La distribució percentual de les places de tècnica o tècnic del CES CV en la data de publicació de l'oferta corresponent està coberta pel 20 % de dones i el 80 % d'homes.  
  
2. Condicions generals de les persones aspirants  
2.1. Per a l'admissió a aquestes proves selectives cal complir els requisits següents:  
2.1.1. Nacionalitat: tindre la nacionalitat espanyola o d'un estat membre de la Unió Europea o d'algun estat al qual siga aplicable la llibertat de circulació de treballadors. Independentment de la seua nacionalitat, el cònjuge de les persones de nacionalitat espanyola i d'algun estat membre de la Unió Europea i, quan així ho preveja el tractat corresponent, el cònjuge dels nacionals d'algun estat on siga aplicable la llibertat de circulació dels treballadors, sempre que no estiguen separats de dret.  
Així mateix i amb les mateixes condicions que els cònjuges, hi poden participar els seus descendents i els del seu cònjuge, menors de vint-i-un anys o majors d'aquesta edat que visquen a costa seua.  
2.1.2. Edat: haver complit setze anys i no haver arribat a l'edat de jubilació.  
2.1.3. Estar en possessió del títol universitari de grau o bé llicenciatura, d'acord amb el que s'estableix en l'annex II, o complir les condicions per a obtindre'l abans de la finalització del termini de presentació de sol·licituds i disposar del certificat que ho acredite.  
Les persones aspirants amb titulacions obtingudes a l'estranger han d'estar en possessió de la credencial d'homologació corresponent o, si escau, del certificat d'equivalència corresponent.   
2.1.4. Capacitat: tindre les capacitats i aptituds físiques i psíquiques que siguen necessàries per a exercir les funcions o tasques corresponents.  
2.1.5. Habilitació: la persona aspirant no ha d'haver sigut separada, o haver-se revocat el seu nomenament com a personal funcionari interí, amb caràcter ferm, mitjançant un procediment disciplinari, d'alguna administració pública o òrgan constitucional o estatutari, ni trobar-se inhabilitada per sentència ferma per a l'exercici de qualssevol funcions públiques o de les pròpies del cos, l'agrupació professional funcionarial o l'escala objecte de la convocatòria. En el cas de personal laboral, no trobar-se inhabilitada per sentència ferma o com a conseqüència d'haver sigut acomiadada disciplinàriament de manera procedent per a exercir funcions similars a les pròpies de la categoria professional a la qual es pretén accedir.  
Si es tracta de persones nacionals d'altres estats, no trobar-se inhabilitades o en situació equivalent ni haver sigut sotmeses a cap sanció disciplinària o equivalent que impedisca, en els mateixos termes i en el seu estat, accedir a l'ocupació pública.  
2.2. Les condicions per a l'admissió per a les proves s'han de reunir en el moment en què finalitze el termini de presentació de sol·licituds i mantindre's durant tot el procés selectiu, fins al moment de la formalització del contracte.  
2.3. El CES CV podrà requerir, en qualsevol moment, les persones aspirants perquè acrediten el compliment dels requisits exigits per a participar, així com la veracitat de qualsevol dels documents que hagen d'aportar en aquest procés selectiu.  
Si els requisits no s'acrediten o els documents no s'aporten en el termini dels deu dies hàbils següents a la notificació del requeriment, la persona aspirant pot quedar exclosa del procés selectiu.  
  
  
3. Persones aspirants amb diversitat funcional  
El tribunal establirà, per a les persones amb diversitat funcional que ho sol·liciten, les adaptacions necessàries per a fer les proves. Amb aquesta finalitat, les persones interessades han de formular la petició corresponent en la sol·licitud que presenten per a participar en aquesta oposició i adjuntar la certificació corresponent de la seua situació.  
  
4. Forma i termini de presentació de sol·licituds  
4.1. El termini per a presentar sol·licituds serà de deu dies hàbils, que es comptaran a partir de l'endemà de la publicació d'aquesta convocatòria en el Diari Oficial de la Generalitat Valenciana.  
4.2. Les sol·licituds han de presentar-se via electrònica, d'acord amb el que estableix la normativa vigent. A aquest efecte, cal tindre un certificat digital de signatura electrònica; emplenar la instància general habilitada en la seu electrònica del Comité Econòmic i Social de la Comunitat Valenciana (sedelectronica.es) https://vces-cv.sedelectronica.es/info.0.  
Les persones aspirants han d'indicar en la sol·licitud l'opció triada per a la realització dels exercicis i, per això, han d'assenyalar l'opció corresponent a cada especialitat, dret o economia.  
La presentació electrònica requerirà el compliment successiu dels passos següents:  
a) Emplenament de la sol·licitud i inscripció en línia.  
b) El registre electrònic de la sol·licitud.  
No s'admetran i, consegüentment, quedaran excloses del procés selectiu les persones que no hagen registrat la sol·licitud electrònicament. No obstant això, quan, per motius tècnics no imputables a les persones interessades a participar en el present procediment selectiu, no siga possible completar el procés de la signatura i el registre de la sol·licitud de manera electrònica i, consegüentment, no consten en la relació provisional de persones admeses i excloses a la realització de les proves, aquestes hauran d'esmenar la seua sol·licitud en la forma prevista en la base 5.3 d'aquesta convocatòria.  
  
5. Admissió de les persones aspirants  
5.1. Les persones aspirants queden vinculades per les dades que hagen fet constar en les sol·licituds i només poden sol·licitar-ne la modificació mitjançant un escrit motivat, en el termini establit en la base 4.1 per a la presentació de sol·licituds.  
5.2. Una vegada acabat el termini de presentació de sol·licituds, la Secretaria del CES CV dictarà la resolució, que es publicarà en la seu electrònica del CES CV, i contindrà la llista provisional de persones admeses i excloses per a la realització de les proves.  
5.3. Les persones aspirants poden esmenar electrònicament, en cas d'error, exclusió o de no constar en la llista provisional de persones admeses i excloses, els defectes en els quals hagen incorregut en la seua sol·licitud o fer les al·legacions que consideren convenients en el termini de deu dies hàbils, que es comptaran a partir de l'endemà de la publicació de la resolució a què es refereix la base anterior, d'acord amb el que estableix l'article 68 de la Llei 39/2015, d'1 d'octubre, del procediment administratiu comú de les administracions públiques.  
A aquest efecte, hauran de seguir les instruccions que s'indiquen en la resolució per la qual es publique la llista provisional de persones admeses i excloses. Especialment, les persones aspirants que no hagen pogut completar la presentació i el registre de la seua sol·licitud electrònicament per motius tècnics, tal com es preveu en la base 4.2, hauran d'annexar, en tot cas, el justificant de l'intent de la presentació i el registre de la sol·licitud o la sol·licitud; tot això, efectuat en el termini previst en la base 4.1 per a presentar sol·licituds.  
5.4. En qualsevol cas, a fi d'evitar errors i, en el supòsit de produir-se'n, cal procedir a esmenar-los en el termini i en la forma escaient, les persones aspirants comprovaran que no apareixen en la llista provisional de persones excloses i, a més, que les seues dades personals i altres circumstàncies consignades en la sol·licitud consten correctament en les llistes de persones admeses.  
5.5. Transcorregut el termini anterior, vistes les al·legacions i, si és el cas, esmenats els defectes, es dictarà resolució que eleve a definitiva la llista de persones admeses i excloses a la realització de les proves, que es publicarà en el Diari Oficial de la Generalitat Valenciana.  
5.6. En la resolució per la qual es faça pública la llista definitiva de persones admeses en el present procediment selectiu s'establiran, almenys amb deu dies d'antelació, la data, el lloc i l'hora de començament del primer exercici.  
5.7. Prova de coneixement del castellà per a les persones admeses que no tinguen nacionalitat espanyola.  
Amb caràcter previ a la realització de les proves d'accés, les persones que no tinguen la nacionalitat espanyola i les que del seu origen es desprenga que no tenen coneixements del castellà hauran d'acreditar, mitjançant la realització d'una prova, que tenen un nivell adequat de comprensió i expressió oral i escrita d'aquesta llengua.  
El contingut d'aquesta prova s'ajustarà al que es disposa en el Reial decret 1137/2002, de 31 d'octubre, pel qual es regulen diplomes d'espanyol com a llengua estrangera, modificat per la disposició final primera del Reial decret 1004/2015, de 6 de novembre, pel qual s'aprova el reglament que regula el procediment per a l'adquisició de la nacionalitat espanyola per residència.  
La prova es qualificarà d'apte o no apte, i cal obtindre la valoració d'apte per a passar a fer la prova d'oposició.  
Queden eximides de fer aquesta prova les persones que estiguen en possessió dels diplomes, certificats o títols acreditatius del coneixement de l'espanyol com a llengua estrangera que hagen sigut integrats en el Sistema Internacional de Certificació de l'Espanyol com a Llengua Estrangera (SICELE), pel que fa a cadascun dels sis nivells, respectivament, en els diplomes d'espanyol en el corresponent nivell A1, A2, B1, B2, C1 i C2; tot això, d'acord amb el que es recull en la disposició addicional quarta del Reial decret 1137/2001, modificat pel Reial decret 1004/2015, anteriorment esmentats.  
  
6. Procés selectiu  
El procés selectiu serà mitjançant el sistema d'oposició, amb les valoracions, exercicis i puntuacions que s'especifiquen en les bases següents.  
6.1. Desenvolupament del procés selectiu  
El procés selectiu constarà de dos exercicis, cadascun d'aquests de caràcter obligatori i eliminatori.  
6.1.1. El primer exercici consistirà a contestar per escrit un qüestionari de seixanta preguntes que, en tot cas, es formularan amb quatre respostes alternatives, de les quals només una serà la correcta, sobre la totalitat del temari que recull l'annex I. Trenta preguntes seran sobre les matèries recollides en la «Part comuna» i les altres trenta preguntes de l'«Opció 1. Matèries jurídiques» o de l'«Opció 2. Matèries econòmiques», segons l'opció que s'haja indicat en la instància d'acord amb les instruccions del punt 3.2.  
L'òrgan de selecció (d'ara endavant OS) determinarà el temps de realització de l'examen prèviament, que en cap cas serà inferior a seixanta segons ni superior a noranta segons per pregunta.  
6.1.2. El segon exercici consistirà a resoldre, en un temps mínim de tres hores i màxim de quatre, que determinarà l'OS, 2 supòsits pràctics referits a les funcions que s'han d'exercir recollides en l'annex II.  
  
Es parteix d'un valor idèntic a tots els supòsits pràctics, que es distribuirà proporcionalment entre les preguntes o els apartats que componguen el supòsit pràctic, llevat que l'OS, tenint en compte l'extensió, la complexitat i/o la dificultat tècnica, establisca una puntuació diferent als supòsits pràctics o en cadascuna de les qüestions formulades en els supòsits esmentats, i en aquest cas ho comunicarà a les persones aspirants, amb caràcter previ a la realització de l'exercici.  
6.2. Qualificació dels exercicis  
La puntuació màxima que es podrà obtindre serà de 100 punts, que es distribuiran de la manera següent:  
6.2.1. La qualificació del primer exercici serà de 0 a 50 punts i caldrà obtindre 30 punts per a superar-lo. El nivell de coneixements mínims exigits per a aconseguir 30 punts és contestar el 60 % de respostes correctes netes. Les contestacions errònies es valoraran negativament amb una penalització equivalent a un terç del valor de cada contestació correcta i les contestacions en blanc ni puntuen ni penalitzen. La fórmula de correcció serà:  
  
Respostes correctes netes = nombre d'encerts - (nombre d'errors / 3)  
  
Una vegada establides les respostes correctes netes es convertiran en puntuacions finals mitjançant una distribució proporcional.  
  
6.2.2. La qualificació del segon exercici serà de 0 a 50 punts. En aquesta prova, relativa a supòsits pràctics, cal obtindre un mínim de 12,5 punts en cadascun dels dos supòsits per a superar-la.  
6.3. La puntuació final de les proves selectives, a l'efecte d'ordenació de les persones opositores en la llista de persones aprovades, estarà determinada per la suma total de les qualificacions obtingudes en cadascun dels dos exercicis obligatoris i cal haver obtingut, almenys, la puntuació indicada en cada cas.  
Quan es produïsquen empats, s'han de dirimir de la manera següent: s'atén la màxima puntuació obtinguda en el segon exercici. Si persisteix l'empat, es resoldrà a favor del sexe femení. Finalment, si continuara l'empat es resoldrà per sorteig.  
6.4. Llistes de persones candidates per a la contractació com a personal laboral temporal  
Amb la finalitat d'aprofitar les actuacions realitzades en el procés selectiu, per a permetre la contractació com a personal laboral temporal en les àrees professionals convocades, l'OS elaborarà unes llistes, per cada àrea professional de la convocatòria, amb les persones candidates que, havent participat en el procés selectiu i havent aconseguit la puntuació mínima per a superar-lo, no hagen obtingut plaça. Cada llista de persones candidates s'ordenarà de major a menor puntuació total obtinguda en el procés selectiu.  
Els criteris de funcionament de la borsa s'ajustaran al que es disposa pel CES CV.  
  
7. Desenvolupament de les proves selectives  
7.1. Convocatòria per a la realització de les proves  
7.1.1. El primer exercici es farà en el lloc, la data i l'hora que s'establisca en la resolució per la qual s'aprove i publique, en el Diari Oficial de la Generalitat Valenciana, la llista definitiva de persones admeses a la realització de les proves, per a la qual ha de transcórrer un termini no inferior a deu dies hàbils des de la publicació i la data de realització de la prova.  
7.1.2. L'anunci de la realització del segon exercici, el farà públic l'OS a través dels mitjans que estableix la base 12. Es preveu que el procés finalitze en un any màxim des de la convocatòria.  
7.2. Concurrència a les crides per a la realització de les proves.  
  
7.2.1. Les persones admeses seran convocades per a la realització de cada exercici en crida única.  
7.2.2. Perdran el dret quan es personen en els llocs de realització una vegada iniciades les proves o si no hi assisteixen, encara que es dega a causes justificades.  
No obstant això, en el cas que concórrega causa de força major, l'OS podrà apreciar les circumstàncies al·legades i admetre la persona aspirant, sempre que es posen de manifest amb la deguda antelació, que no haja finalitzat l'exercici corresponent i aquesta admissió no menyscabe el principi d'igualtat.  
Especialment, si alguna de les persones aspirants no pot completar el procés selectiu a causa d'embaràs de risc o part, degudament acreditat, la seua situació quedarà condicionada a la finalització d'aquest i a la superació de les proves que hagen quedat ajornades, que no es poden demorar de manera que es menyscabe el dret de la resta de les persones aspirants a una resolució del procés ajustada a temps raonables, la qual cosa haurà de valorar l'OS i, en tot cas, la realització d'aquestes ha de tindre lloc abans de la publicació de la llista d'aspirants que han superat el procés selectiu.  
7.3. Regles generals per a la realització de les proves  
7.3.1. Les persones aspirants hauran d'observar les instruccions de l'OS o del personal col·laborador durant la realització de les proves, amb vista al desenvolupament adequat d'aquestes.  
Qualsevol alteració en el desenvolupament normal de les proves per part d'una persona aspirant quedarà reflectida en l'acta corresponent i aquesta persona aspirant podrà continuar el desenvolupament de l'exercici amb caràcter condicional fins que l'OS resolga alguna cosa sobre l'incident.  
7.3.2. Abans de l'inici de cada exercici i sempre que s'estime convenient durant el desenvolupament d'aquest, les persones que formen l'OS, el personal ajudant o assessor comprovaran la identitat de les persones admeses, mitjançant la presentació exclusivament de l'original del DNI, del NIE, el passaport o el permís de conduir emés a Espanya.  
7.3.3. En totes les proves, l'OS adoptarà les mesures que siguen necessàries per a garantir l'anonimat en la valoració d'aquestes i anul·larà tots els exercicis que continguen alguna marca que puga identificar-ne l'autoria.  
  
8. Llistes de persones aprovades  
8.1. En finalitzar cadascun dels exercicis de l'oposició, l'OS publicarà, en la seu electrònica del CES CV, la llista de persones que han superat la prova amb la indicació del nom, cognoms, document d'identitat anonimitzat i la puntuació obtinguda, així com el termini de reclamacions. S'entendrà que han superat l'oposició únicament les persones que hagen obtingut la puntuació mínima exigida per a superar cadascun dels exercicis.  
8.2. Una vegada finalitzada l'oposició, l'òrgan de selecció, mitjançant anunci, publicarà les llistes definitives de persones aspirants aprovades per l'ordre de puntuació total a què fa referència la base 6.3.  
L'OS no pot declarar en cap cas que han superat el procés selectiu un nombre superior al de llocs de treball convocats, tenint en compte el que es preveu en les bases 1 i 10 d'aquesta convocatòria.  
  
9. Llista definitiva i presentació de documents  
9.1. L'OS elevarà a la Secretaria del CES CV, per a publicar en el Diari Oficial de la Generalitat Valenciana, les llistes definitives de persones aprovades per ordre de puntuació total perquè, en el termini de deu dies hàbils que es comptaran des de l'endemà de la publicació, aporten davant de la Secretaria del CES CV els documents següents:  
a) Fotocòpia del DNI o NIE.  
b) Còpia autenticada del títol acadèmic exigible segons el que estableix la base 2.1.3 de la convocatòria o certificació acadèmica que acredite haver efectuat tots els estudis per a obtindre el títol. En el cas de titulacions obtingudes a l'estranger, còpia autenticada de la credencial d'homologació o, si escau, del certificat d'equivalència corresponent.   
c) Declaració jurada de no haver sigut separada o separat, o haver-se revocat el seu nomenament com a personal funcionari interí, amb caràcter ferm, mitjançant un procediment disciplinari de cap administració pública o òrgan constitucional o estatutari, ni trobar-se inhabilitada o inhabilitat per sentència ferma per a l'exercici de qualsevol funció pública o de les pròpies del cos, l'agrupació professional o escala objecte de la convocatòria. En el cas del personal laboral, no trobar-se inhabilitat, per sentència ferma o com a conseqüència d'haver sigut acomiadat disciplinàriament de manera procedent, per a exercir funcions similars a les pròpies de la categoria professional a la qual es pretén accedir.  
  
Si es tracta de persones nacionals d'altres estats, no trobar-se inhabilitades o en situació equivalent ni haver sigut sotmeses a cap sanció disciplinària o equivalent que impedisca, en els mateixos termes i estat, accedir a l'ocupació pública.  
d) Qui supere les proves selectives ha d'acreditar els coneixements que té de valencià mitjançant la presentació dels certificats, diplomes o títols que hagen sigut homologats per la Generalitat, o mitjançant la realització d'un exercici específic a aquest efecte. El personal que no puga acreditar aquests coneixements haurà de realitzar els cursos de perfeccionament que, amb aquesta finalitat, es realitzaran a través de l'òrgan autonòmic competent en la matèria o del mateix CES CV.  
Segons el que preceptua la normativa, qui supere les proves selectives ha d'acreditar els seus coneixements de valencià en el corresponent nivell C1 o equivalent, amb un certificat expedit o homologat per la Junta Qualificadora de Coneixements de Valencià.  
9.2. Les persones seleccionades que, dins del termini indicat i excepte casos de força major, no presenten la documentació que acredite els punts indicats, o si d'aquesta es dedueix que falta algun dels requisits exigits, no podran ser nomenades personal laboral fix del CES CV, sense perjudici de la responsabilitat en què puguen haver incorregut per falsedat en les seues sol·licituds de participació.  
9.3. Malgrat el que es disposa en els apartats anteriors, d'acord amb el que s'estableix en l'article 28 de la Llei 39/2015, l'OS podrà verificar la realitat de les dades declarades i la veracitat dels documents aportats o, si escau, aconseguir-les electrònicament a través de les seues xarxes corporatives o d'una consulta en les plataformes d'intermediació de dades o altres sistemes electrònics habilitats a l'efecte, llevat que la persona interessada manifeste expressament que no hi presta el seu consentiment, i haurà de marcar la casella que hi ha en el formulari de la sol·licitud.  
  
10. Contractació com a personal laboral fix del CES CV  
Transcorregut el termini de presentació de la documentació, es dictarà la resolució, que es publicarà en el Diari Oficial de la Generalitat Valenciana, i es procedirà a la contractació com a personal laboral fix del CES CV.  
Amb la finalitat d'assegurar la cobertura de les places convocades, quan es produïsquen renúncies de les persones seleccionades abans de contractar-les, o en el cas que aquestes no complisquen els requisits de la base 9, l'òrgan convocant podrà requerir a l'OS la llista ordenada de les persones que hagen superat el procés selectiu per a la seua possible contractació com a personal laboral fix del CES CV.  
  
11. Òrgan de selecció  
11.1. L'OS designat per a dur a terme el procés selectiu corresponent a la present convocatòria estarà integrat per tres persones, que tindran la titularitat de la presidència i dues vocalies, assistides per la secretaria, i caldrà designar el mateix nombre de persones suplents.  
  
11.2. La llista nominal de les persones que integren l'OS es recull en l'annex III d'aquesta convocatòria.  
11.3. L'OS podrà sol·licitar la designació de personal col·laborador de caràcter administratiu o de personal col·laborador de suport tècnic que considere oportú per a realitzar adequadament les proves.  
11.4. Correspon a l'OS exercir les funcions relatives a la determinació concreta del contingut de les proves en l'oposició i a la qualificació de les persones aspirants després de fer-les i, en general, adoptar totes les mesures que calguen amb vista a desenvolupar correctament les proves selectives.  
11.5. Les persones integrants de l'OS, així com el personal col·laborador de suport tècnic, s'hauran d'abstindre i podran ser recusades per les persones interessades quan concórreguen circumstàncies de les que es preveuen en els articles 23 i 24 de la Llei 40 /2015, d'1 d'octubre, de règim jurídic del sector públic.  
Així mateix, s'hauran d'abstindre les persones integrants de l'OS que hagen fet tasques de preparació de persones aspirants en els cinc anys anteriors a la publicació d'aquesta convocatòria.  
11.6. A l'efecte de comunicacions i de qualsevol altra incidència, l'OS tindrà la seu al carrer de l'Ensenyament, 10, 12291 Castelló de la Plana.  
11.7. A l'efecte de gratificacions i indemnitzacions, l'OS i el personal col·laborador a què es refereix l'apartat 3 es regiran pel que disposa el Decret 7/2023, de 27 de gener, del Consell, pel qual es modifica l'annex del Decret 24/1997, d'11 de febrer, sobre indemnitzacions per raó de servei i gratificacions per serveis extraordinaris.  
  
11.8. El funcionament de l'OS s'adaptarà al que estableix la Llei 40/2015, d'1 d'octubre, de règim jurídic del sector públic, i la resta de normativa vigent, de conformitat amb les resolucions i instruccions dictades per l'òrgan gestor, i també els criteris establits per l'OS a l'efecte de garantir la transparència i l'anonimat en la correcció d'exercicis, quant al desenvolupament i l'execució del procediment selectiu.  
  
  
12. Publicitat  
Totes les resolucions que dicte l'òrgan competent, així com els acords i/o les notes informatives emesos per l'OS, es publicaran en la seu electrònica del Comité Econòmic i Social de la Comunitat Valenciana (sedelectronica.es) https://vces-cv.sedelectronica.es/info.0  
  
13. Recursos  
13.1. La present convocatòria i tots els actes administratius que es dicten en el desenvolupament del procés selectiu posen fi a la via administrativa. Contra aquests podrà interposar-se, potestativament, un recurs de reposició en el termini d'un mes comptat des de l'endemà de publicar-se en el Diari Oficial de la Generalitat Valenciana, davant del mateix òrgan que ha dictat l'acte contra el qual es recorre, d'acord amb el que disposen els articles 123 i 124, de la Llei 39/2015, d'1 d'octubre, del procediment administratiu comú de les administracions públiques, o, directament, un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats des de l'endemà de publicar-se en el Diari Oficial de la Generalitat Valenciana.  
Tot això, sense perjudici que les persones interessades puguen fer ús, si és el cas, de qualsevol altre que estimen procedent.  
13.2. Contra els acords i els actes de tràmit de l'OS, si aquests últims decideixen directament o indirectament sobre el fons de l'assumpte, determinen la impossibilitat de continuar el procediment o produeixen indefensió o perjudici irreparable a drets i interessos legítims, podrà interposar-se un recurs d'alçada davant del president del CES CV, en el termini d'un mes, a partir de l'endemà de la publicació del corresponent acord, segons el que es disposa en els articles 121 i 122, de la Llei 39/2015, d'1 d'octubre, del procediment administratiu comú de les administracions públiques.  
  
14. Base jurídica i finalitats del tractament de dades personals  
14.1. Per a la participació en el procés selectiu que s'inicia per part del CES CV, la persona interessada ha d'atorgar el seu consentiment exprés i la seua autorització per al tractament de les seues dades personals pel CES CV, ja que que sense aquest tractament no és possible que es tinga en compte la seua participació en aquests processos, per incomplir-se els requisits d'admissió i participació establits. L'atorgament del consentiment per part del participant es farà mitjançant la signatura de la instància de sol·licitud de participació en el procés. La mateixa acció de signar la sol·licitud implica aquest atorgament.  
Seran objecte de tractament les dades personals següents:  
a) Dades identificatives i de contacte com ara nom i cognoms, DNI/NIE/passaport, adreça postal i electrònica, telèfon fix i mòbil.  
  
b) Dades de característiques personals com l'edat, el sexe, la data i el lloc de naixement, les dades de família/estat civil.  
c) Dades acadèmiques i professionals com el nivell d'estudis, CV, titulacions, dades obtingudes de proves selectives, entrevistes.  
d) Dades necessàries per a tramitar el cobrament dels drets d'inscripció.  
14.2. Amb base jurídica en el compliment d'una obligació legal aplicable al responsable del tractament o en el consentiment de la persona interessada, el CES CV tractarà les dades de la persona interessada amb les finalitats següents:  
a) Verificar el compliment dels requisits d'admissió.  
b) Dur a terme l'admissió de les persones aspirants.  
c) Desenvolupar i executar el procés selectiu i seleccionar les persones aspirants que superen les proves.  
d) Aprovar i publicar la llista provisional i, si és el cas, la llista definitiva de persones admeses i excloses.  
e) Constitució de les borses de treball on s'incorporaran les llistes de reserva per a l'ocupació de places segons les necessitats del servei i la disponibilitat del personal.  
f) Exposar, en els llocs determinats per a cada cas per aquesta convocatòria, les llistes provisionals i les llistes definitives de persones admeses i excloses, i les dels resultats de cada prova, amb indicació dels cognoms, el nom i els quatre dígits del DNI o, si és el cas, del document acreditatiu de la identitat de les persones estrangeres residents en territori espanyol, així com, si escau, la causa d'exclusió.  
  
g) Atendre i gestionar les reclamacions a les llistes provisionals, així com les esmenes fetes per les persones interessades i, si escau, els recursos contra les llistes definitives.  
h) Si és el cas, dur a terme les adaptacions que calga per a les persones aspirants amb diversitat funcional.  
14.3. Destinataris de les dades  
Les dades personals de la persona interessada es comunicaran, si és el cas, amb base jurídica en el compliment de les obligacions legals, a l'òrgan de selecció i, si escau, als òrgans de l'Administració pública (de l'àmbit autonòmic, local, estatal o, segons el cas, europeu), autoritats de control en matèria de protecció de dades, òrgans judicials, Ministeri Fiscal, Tribunal de Comptes, Agència Valenciana Antifrau, IGAE, Defensor del Poble, Síndic de Greuges de la Comunitat Valenciana i tercers subjectes de dret privat quan, si escau, s'aprecie un interés legítim d'acord amb el que s'estableix en la Llei 39/2015, d'1 d'octubre, del procediment administratiu comú de les administracions públiques, Llei 19/2013, de transparència, accés a la informació pública i bon govern, i Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
  
En compliment del que s'estableix en l'article 28.2 de la Llei 39/2015, del procediment administratiu comú de les administracions públiques, el CES CV podrà comunicar les dades personals de la persona interessada a les plataformes d'intermediació de l'Administració pública per a la consulta i la verificació de dades.  
Així mateix, el CES CV podrà permetre l'accés de terceres empreses (també anomenades encarregats del tractament) a les dades de la persona interessada per a la prestació de serveis de suport a les finalitats indicades, així com per a la prestació de serveis auxiliars al CES CV, amb la signatura prèvia del contracte legalment previst a aquest efecte que obliga els encarregats del tractament a seguir les instruccions del CES CV en el tractament de les dades personals, així com a adoptar mesures de seguretat i confidencialitat i a tornar i destruir les dades personals en finalitzar el servei. El CES CV no té previst dur a terme transferències internacionals de les dades personals de la persona interessada ni a països ni a organitzacions internacionals. En el cas d'efectuar-se aquest tipus de transferències es faran de conformitat amb el Reglament europeu de protecció de dades i la Llei orgànica de protecció de dades i garantia dels drets digitals.  
14.4. Termini de conservació de les dades. Les dades personals proporcionades per la persona interessada es conservaran durant el temps necessari per a complir la finalitat per a la qual es recapten, i en els terminis establits en les normes vigents per al compliment d'obligacions i responsabilitats legals, a més dels períodes establits en la normativa d'arxius i documentació.  
14.5. Drets. La persona interessada pot exercitar davant del CES CV, en relació amb les seues dades personals, els drets d'accés, rectificació, supressió, limitació, oposició, portabilitat i dret a no ser objecte de decisions basades únicament en el tractament automatitzat de dades personals, amb l'enviament d'una comunicació al delegat de protecció de dades (DPD) per mitjà de qualsevol de les vies següents:  
a) A l'adreça postal del carrer de l'Ensenyament, núm. 10, de Castelló de la Plana, CP 12372, o de manera presencial aportant la sol·licitud corresponent a través del registre.  
b) Al compte de correu electrònic del DPD: rwe@sxc.ot.  
c) A través d'una comunicació escrita presentada directament a la seu electrònica del CES CV.  
L'exercici dels drets és personalíssim i requerirà la identificació inequívoca de la persona interessada, que podrà realitzar-se mitjançant fotocòpia o instrument electrònic equivalent del seu document nacional d'identitat o passaport o un altre document vàlid que la identifique i, si escau, de la persona que n'exercisca la representació, així com el document o l'instrument electrònic acreditatiu d'aquesta representació.  
  
14.6. Dret a interposar una reclamació. A més, la persona interessada queda informada del dret que l'assisteix a presentar una reclamació davant de l'Agència Espanyola de Protecció de Dades (AEPD), a través de www.aepd.es o en l'adreça següent: c/Jorge Juan, 6. 28210 Madrid, i/o telèfon de contacte 132 783 888, en particular, quan la persona interessada considere que no ha obtingut satisfacció per part del CES CV en l'exercici dels seus drets. No obstant això, amb caràcter voluntari i previ a la presentació d'aquesta reclamació en l'AEPD, la persona interessada podrà dirigir-se i contactar amb el DPD del CES CV a través del correu electrònic següent: knh@ccd.sk.  
14.7. El CES CV podrà recaptar d'altres administracions els documents requerits en la convocatòria que siguen accessibles a través de la Plataforma Autonòmica d'Interoperabilitat (PAI), d'acord amb el que es preveu en l'article 28 de la Llei 39/2015, del procediment administratiu comú de les administracions públiques, i no serà necessària la seua aportació per la persona interessada. En cas de no autoritzar aquesta consulta, o que la documentació no estiga a l'abast en la PAI, el sol·licitant aportarà la documentació requerida en la convocatòria.  
  
Castelló de la Plana, 4 d'abril de 2023.- El president del CES CV: Luis Arturo León López.  
  
  
ANNEX I  
Temari per a les proves selectives d'accés   
a personal tècnic laboral fix del CES CV  
  
Part comuna  
1. Característiques de l'ordenament jurídic de la Unió Europea. Fonts del dret de la Unió Europea. Tractats constitutius. Actes jurídics de la Unió: reglaments, directives, decisions, recomanacions i dictàmens.  
2. La Constitució Espanyola de 1978. Característiques, estructura. Títol Preliminar. Dels Drets i Deures Fonamentals. De la reforma constitucional. Del Govern i de l'Administració. L'Administració Pública. Economia i Hisenda Pública. Regulació constitucional de l'organització territorial de l'Estat.  
3. L'Estatut d'Autonomia de la Comunitat Valenciana.  
4. Les Corts: Control de les disposicions del Consell amb força de llei; De les interpel·lacions i preguntes parlamentàries. Proposicions de llei i iniciativa popular.  
5. La presidència de la Generalitat: elecció i estatut personal. Atribucions. El Consell: composició. Atribucions i funcionament. La iniciativa legislativa i la potestat reglamentària.   
6. Govern i Administració. Les conselleries. Estatut personal. L'Administració pública de la Generalitat. Organització, competències i estructura. Organització territorial de les conselleries. Responsabilitat dels membres del Consell i de l'Administració pública de la Generalitat.  
  
7. La Sindicatura de Greuges, la Sindicatura de Comptes, el Consell Jurídic Consultiu, el Consell Valencià de Cultura, l'Acadèmia Valenciana de la Llengua. Lleis que regulen aquestes institucions: objecte, funcions i competències.  
8. Llei 1/2014, de 28 de febrer, de la Generalitat, del Comité Econòmic i Social de la Comunitat Valenciana: Preàmbul, Títol Preliminar. Disposicions generals; Títol I. De les funcions; Títol II. De la composició i l'estatut jurídic dels seus membres; Títol III. Dels òrgans del Comité; Títol IV. De l'organització i el funcionament; Títol V. Del règim econòmic i financer.  
9. Decret 180/2015, de 16 d'octubre, del Consell, pel qual s'aprova el Reglament d'organització i funcionament del Comité Econòmic i Social de la Comunitat Valenciana: Capítol I. Disposicions generals; Capítol II. Constitució del Comité; Capítol III. Dels membres del Comité; Capítol IV. Dels òrgans del Comité; Capítol V. Organització i funcionament; Capítol VI. Règim econòmic, personal i contractació del Comité; Capítol VII. De la reforma del reglament.  
  
10. La Llei orgànica 3/2007, de 22 de març, per a la igualtat efectiva de dones i homes. La Llei 9/2003, de 2 d'abril, de la Generalitat, per a la igualtat de dones i homes.  
11. La Llei orgànica 1/2004, de 28 de desembre, de mesures de protecció integral contra la violència de gènere: objecte i principis rectors, mesures de sensibilització, prevenció i detecció; drets de les dones víctimes de violència de gènere; tutela institucional.  
12. La Llei 39/2015, d'1 d'octubre, del procediment administratiu comú de les administracions públiques: objecte i àmbit subjectiu d'aplicació. L'activitat de les administracions públiques: normes generals d'actuació. Termes i terminis. Els actes administratius: requisits. Eficàcia dels actes. Nul·litat i anul·labilitat. Disposicions sobre els procediments administratius. La tramitació simplificada. La revisió dels actes administratius. Els recursos administratius.  
  
13. La iniciativa legislativa i la potestat per a dictar reglaments i altres disposicions. Forma, estructura i procediment d'elaboració dels projectes normatius de la Generalitat. Les exigències de qualitat normativa i programació.  
14. La Llei 40/2015, d'1 d'octubre, de règim jurídic del sector públic. L'Administració electrònica. El procediment electrònic. La identificació, la signatura i la utilització de mitjans electrònics, el registre i l'arxiu electrònic. La notificació electrònica.  
15. La governança com a paradigma de gestió pública. El Llibre blanc de la UE i els cinc principis de la bona governança. El dret a la bona administració en la normativa europea, estatal i autonòmica. L'Agenda 2030 i els Objectius de Desenvolupament Sostenible de les Nacions Unides. Els compromisos de la Comunitat Valenciana.  
16. Govern obert: principis. La transparència i el bon govern: normativa bàsica estatal i autonòmica. La participació ciutadana en l'administració valenciana. Els grups d'interés. La protecció de dades de caràcter personal: normativa bàsica estatal i autonòmica. Especial referència als drets digitals i a les figures del responsable i encarregat del tractament de dades, i el delegat de protecció de dades.  
  
17. L'ocupació pública, estructura i ordenació. Ordenació de llocs de treball. Instruments de planificació i ordenació. Registres de personal. Selecció de personal. Provisió de llocs. Mobilitat. Carrera professional. El teletreball.  
18. L'Estatut bàsic de l'empleat públic: objecte i àmbit d'aplicació. Llei 4/2021, de 16 d'abril, de la Generalitat, de la funció pública valenciana: objecte, principis i àmbit d'aplicació de la llei. Organització de l'Administració de la Generalitat en matèria de funció pública. Personal al servei de les administracions públiques.  
19. Naixement i extinció de la relació de servei dels empleats públics. Selecció de personal. Adquisició i pèrdua de la condició del personal empleat públic. Provisió de llocs i mobilitat. Promoció i carrera professional. L'avaluació de l'execució. El teletreball: principis i regulació en la Generalitat.  
20. Situacions administratives dels funcionaris al servei de la Generalitat. Drets, deures i incompatibilitats del personal empleat públic. Règim disciplinari. Responsabilitat civil, penal i administrativa dels funcionaris. Referència a la responsabilitat comptable. Els conflictes d'interessos.  
  
Opció 1. Matèries jurídiques  
1. L'Administració pública com a persona jurídica. Les potestats administratives. L'activitat discrecional: els límits i el control. Les relacions entre l'Administració i els tribunals de justícia. Conflictes de jurisdicció entre els tribunals de justícia i l'administració.  
  
2. Els actes jurídics de l'Administració: públics i privats. L'acte administratiu. Concepte i elements. Classificació dels actes administratius. Especial referència als actes de tràmit i que posen fi a la via administrativa.  
3. L'eficàcia temporal de les normes. La seua entrada en vigor i el final de la seua vigència. La derogació tàcita. El dret transitori. El principi d'irretroactivitat i els drets adquirits.  
4. El sector públic institucional. Classificació i règim jurídic, organització i funcionament. El sector públic instrumental de la Generalitat.  
  
5. La jurisdicció contenciosa administrativa. Naturalesa. Qüestions a les quals s'estén. Òrgans i competències. Les parts i l'objecte del recurs contenciós administratiu. Les mesures cautelars. Els procediments davant de la jurisdicció contenciosa administrativa. Recursos i execució de sentències. Procediments especials.  
6. Llei de contractes del sector públic. Objecte i àmbit d'aplicació de la llei. Delimitació dels tipus contractuals. Dels tipus de contractes de les administracions públiques.  
7. Normes generals de la preparació de contractes per les administracions públiques. Especial referència a les clàusules socials i ambientals. Parts del contracte. Perfecció i forma del contracte. Efectes, compliment i extinció dels contractes administratius. Règim d'invalidesa. Del recurs especial en matèria de contractació. Òrgans autonòmics en matèria de contractació.  
8. L'ordenament jurídic en matèria d'administració local. La Llei 8/2010, de 23 de juny, de la Generalitat, de règim local de la Comunitat Valenciana: el municipi, província, àrees metropolitanes i mancomunitats, referència general a les seues competències i òrgans de govern. Les relacions entre la comunitat autònoma i les entitats locals.  
  
9. L'ordenació del territori i l'urbanisme a la Comunitat Valenciana: el Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge.  
  
10. Competències de l'Estat i de les comunitats autònomes en matèria laboral. Control de l'aplicació i la tutela dels drets laborals i de protecció social.  
11. El sistema espanyol de relacions laborals. La seguretat i la salut en el treball.  
12. La Llei de l'Estatut dels Treballadors: fonts de la relació laboral. Forma del contracte. Tipus de contracte i la seua durada. Drets i deures derivats del contracte. Modificació, suspensió i extinció del contracte de treball.  
13. La Llei de l'Estatut dels Treballadors: la negociació col·lectiva.  
  
14. La representació, la negociació col·lectiva i la participació institucional dels empleats públics.  
15. El diàleg social a Espanya i a la Comunitat Valenciana. Llei 7/2015, de participació i col·laboració institucional de les organitzacions empresarials i sindicals representatives a la Comunitat Valenciana.  
  
16. Els conflictes laborals i els sistemes de solució autònoma de la conflictivitat.  
17. Les polítiques actives i passives d'ocupació a Espanya.  
18. El sistema de serveis socials a la Comunitat Valenciana.  
19. El sistema educatiu a Espanya i a la Comunitat Valenciana.  
20. El sistema sanitari a Espanya i a la Comunitat Valenciana.  
  
Opció 2. Matèries econòmiques  
1. El finançament de les CCAA: principis generals. Recursos financers de les CCAA. El sistema de finançament de les comunitats autònomes de règim comú: necessitats globals de finançament i recursos addicionals que s'integren en el sistema.  
2. El finançament de la Comunitat Valenciana. La política tributària de la Generalitat; especial referència a la gestió de tributs propis i cedits  
  
3. Els fons Next Generation i el Pla de recuperació, transformació i resiliència: aspectes generals.  
4. La Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions: àmbit d'aplicació i organització del sector públic de la Generalitat. El règim de la hisenda pública de la Generalitat. El sector públic instrumental de la Generalitat: els organismes públics, les societats mercantils, les fundacions i els consorcis.  
5. El pressupost: concepte i naturalesa. Principis pressupostaris. El cicle pressupostari. Normativa bàsica estatal en matèria pressupostària. El pressupost de la Generalitat: contingut, elaboració i estructura. Tramitació i aprovació. La gestió, l'execució i la liquidació del pressupost. El compte general. Formació i remissió.   
6. Els crèdits pressupostaris. Modificacions dels crèdits inicials: requisits, procediment i competències. Despeses plurianuals: concepte i funcionament. Despeses d'exercici corrent, d'exercicis tancats i despeses plurianuals.  
7. La comptabilitat del sector públic de la Generalitat: principis generals i finalitats, aplicació dels principis comptables, destinataris de la informació comptable, organització i competències en matèria comptable. La comptabilitat pressupostària i la comptabilitat financera en l'àmbit de la Generalitat. Procediment de registre comptable de les fases d'execució del pressupost. Els documents comptables. La Tresoreria de la Generalitat. Pagaments que cal justificar. Bestretes de caixa fixa.  
8. El control intern de la gestió economicofinancera de la Generalitat efectuat per la Intervenció General de la Generalitat. La funció interventora. El control financer. L'auditoria pública. La supervisió contínua. El control del Tribunal de Comptes: la seua funció fiscalitzadora, l'enjudiciament comptable i la seua relació amb la Sindicatura de Comptes.  
  
9. Economia internacional. Principals tendències i riscos globals.  
  
10. La Unió Europea. Situació econòmica i perspectives.  
11. Evolució i situació actual de l'economia espanyola.  
12. Economia valenciana: PIB i renda. Característiques dels sectors productius: agricultura, indústria, construcció i de serveis.  
13. Característiques del teixit empresarial de la Comunitat Valenciana. Creació d'empreses i dinamisme empresarial. Treball autònom i emprenedoria.  
14. La situació de la R+D+I a la Comunitat Valenciana i la seua incidència sobre la competitivitat i l'ocupació.  
15. Evolució del mercat de treball de la Comunitat Valenciana i situació actual. Productivitat, capital i progrés tècnic.  
16. La inflació a la Comunitat Valenciana i al nostre entorn. Principals debats.  
17. Sector exterior de la Comunitat Valenciana. Fortaleses i febleses.  
18. El sector públic a la Comunitat Valenciana. El deute públic. L'endeutament autonòmic, el dèficit públic i els compromisos d'estabilitat financera.  
19. Fonts estadístiques de l'economia europea, espanyola i valenciana.  
20. Anàlisi de dades conjunturals: elaboració d'indicadors econòmics i interpretació de sèries temporals.  
  
  
ANNEX II  
Descripció de les places convocades  
  
Àrea professional: Dret.  
Nombre de places: 2.  
Oferta ocupació pública: 2023.  
Titulació: Grau o Llicenciatura en Dret.  
Funcions i tasques principals:  
· Elaboració d'informes, dictàmens, memòries. Assessorament a òrgans del Comité. Elaboració de memòries i expedients administratius per a contractacions. D'altres inherents al seu lloc.  
  
Àrea professional: Economia.  
Nombre de places: 1.  
Oferta ocupació pública: 2023.  
Titulació: Grau o Llicenciatura en CC Econòmiques i/o Empresarials.  
Funcions i tasques principals:  
· Elaboració d'informes, dictàmens, memòries. Assessorament a òrgans del Comité. Funcions d'intervenció i control financer. Supervisió de comptes anuals. D'altres inherents al seu lloc.  
  
ANNEX III  
  
Òrgan de selecció àrea d'Economia  
  
Presidència  
Ángela Corró Tormo. Economista CES CV  
Vocalies  
María Amparo Camarero Olivas. Catedràtica d'Universitat. Economia Aplicada. Universitat Jaume I de Castelló  
José Juan López Pérez-Madero. Lletrat CES CV  
Secretaria  
Luis Ángel Montero Cuesta. Lletrat CES CV  
  
Suplents  
Presidència  
Jacint Balaguer Coll. Catedràtic d'Universitat. Fonaments d'Anàlisi Econòmica. Universitat Jaume I de Castelló  
Vocalies  
María Luisa Alamá Sabater. Professora titular d'Universitat. Economia Aplicada. Universitat Jaume I de Castelló  
Carmelo A. Arnás Serrano. Economista CES CV  
Secretaria  
Vicent J. Frías Diago. Lletrat CES CV  
  
  
Òrgan de selecció àrea de Dret  
  
Presidència  
Vicent J. Frías Diago. Lletrat CES CV  
Vocalies  
M.ª Carmen Boldó Roda. Catedràtica de Dret Mercantil. Universitat Jaume I de Castelló  
Ángela Corró Tormo. Economista CES CV  
Secretaria  
Luis Ángel Montero Cuesta. Lletrat CES CV  
  
Suplents  
Presidència  
Carmelo A. Arnás Serrano. Economista CES CV  
Vocalies  
Marta Oller Rubert. Professora de Dret Administratiu. Universitat Jaume I de Castelló  
Beatriz Tomás Mallent. Professora de Dret Constitucional. Universitat Jaume I de Castelló  
Secretaria  
José Juan López Pérez-Madero. Lletrat CES CV